બજારનું પોતાનું અલગ અર્થતંત્ર છે તેને જાણ્યા સમજ્યા વિના કોઈ પણ વ્યવસાયને માર્કેટમાં લાવવો તે એક ભૂલ સાબિત થશે. કોઈ પણ ઉત્પાદનને વધારતાં પહેલાં અને નવી વસ્તુને માર્કેટમાં લાવતાં પહેલાં અનેક આયામો જોવા પડે છે. માર્કેટમાં નવો ટ્રેન્ડ શું છે તેની સાથે લોકોની માગ શું છે તેના વિશેની જાણકારી મેળવવી દરેક કંપની માટે મહત્ત્વની છે, પરંતુ કોઈ પણ પ્રોડક્ટને માર્કેટમાં સફળતા અપાવવા માટે થઈને ખાસ વ્યક્તિઓની મહેનત લાગેલી હોય છે. જે રોજબરોજ બજારમાં લોકો સાથે મળે છે તેમની પસંદ ના પસંદ જાણે છે નવી ડિઝાઇન નવી ટેકનિકને ઓળખે છે. ત્યાર પછી પોતાનો અભિપ્રાય જે-તે કંપની સમક્ષ રજૂ કરે છે અને કંપની આ સલાહના આધારે પોતાની પ્રોડક્ટને માર્કેટમાં લોન્ચ કરે છે. પ્રોફેશનલ ભાષામાં આ ચેનને ‘માર્કેટ રિસર્ચ એનાલિસ્ટ’ કહેવામાં આવે છે. હાલના તબક્કે મોટી સંખ્યામાં યુવાનો આ ક્ષેત્રે પગ જમાવવા તૈયાર થયા છે. બદલાતા સમય સાથે કારકિર્દી બનાવવાનો આ એક ઉત્તમ વૅ છે.